Groot soektog na man wat glo op pad vermis raakWillem Kruger word sedert Sondagoggend vermis. (Foto: Facebook) ŉ Jong man word vermis nadat hy Sondagoggend vroeg uit Morgenzon in Mpumalanga vertrek het, maar nooit sy bestemming in Groblersdal in Limpopo bereik het nie. Willem Kruger (29) se familie en vriende het intussen foto’s van Kruger én sy wit Toyota Hilux (Dakar)-bakkie (FBH 948 L) op sosiale media gedeel in die hoop dat iemand met inligting kan help om hom en sy voertuig op te spoor. Dié plasings word tans wyd op sosiale media gedeel. Organisasies wat daarop toegespits is om vermiste persone op te spoor, het intussen ook kennisgewings uitgereik. Willem Kruger se Toyota Hilux-bakkie. (Foto: Favebook) Luidens inligting wat op sosiale media gedeel is, het Kruger ŉ ramparty by Henbase Lodge tussen Morgenzon en Amersfoort bygewoon. Na verneem word, is hy 02:00 Sondagoggend vir die laaste keer gesien, en hy het ŉ blou hemp en kakiekleurige broek aangehad. Kruger het glo van Morgenzon deur Bethal en Middelburg gery om Groblersdal te bereik. Teen Maandagoggend was daar nog geen opvolgnuus oor waar Kruger kan wees nie. Maroela Media verneem dat familie en vriende ook met lugsoektogte na Kruger begin het. Enigiemand met inligting word versoek om Marilé Nieuwoudt by 071 873 1184 te bel. Willem Kruger word sedert Sondagoggend vermis. (Foto: Facebook)